**Հ Ի Մ Ն Ա Վ Ո Ր Ո Ւ Մ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2022 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2021 ԹՎԱԿԱՆԻ ԴԵԿՏԵՄԲԵՐԻ 23-Ի N 2121-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

 **Իրավական ակտի անհրաժեշտությունը (նպատակը).**

 «Հայաստանի Հանրապետության 2021 թվականի պետական բյուջեի մասին» Հայաստանի Հանրապետության օրենքում վերաբաշխում և Հայաստանի Հանրապետության կառավարության 2021 թվականի դեկտեմբերի 23-ի N 2121-Ն որոշման մեջ փոփոխություններ և լրացումներ կատարելու մասին Հայաստանի Հանրապետության կառավարության որոշման նախագիծը բխում է` 2022 թվականի հոկտեմբերի 13-17-ը Երևանում անցկացվելիք սամբոյի դեռահասների, պատանիների և երիտասարդների աշխարհի առաջնության կազմակերպման և անցկացման նպատակով գումար տրամադրելու անհրաժեշտությունից:

Միջոցառման իրականացման իրավական հիմք է հանդիսանում ՀՀ Վարչապետի մոտ 2021 թվականի նոյեմբերի 12-ին և 13-ին կայացած՝ ՀՀ 2022 թվականի պետական բյուջեով նախատեսված ՀՀ կրթության, գիտության, մշակույթի և սպորտի նախարարության ծրագրերի և միջոցառումների մասին խորհրդակցության N Վ/122-2021 2.19 կետը՝ Հայաստանի Հանրապետությունում տարեկան առնվազն մեկ միջազգային առաջնության կամ նշանակալի սպորտային միջոցառման անցկացում:

 **Ընթացիկ իրավիճակը և խնդիրները.**

Վերջին տարիներին սամբո մարզաձևը գրանցել է մեծ հաջողություններ։ 2021 թվականի երիտասարդների Եվրոպայի չեմպիոն է դարձել՝ Դավիթ Հովսեփյանը, պատանիների աշխարհի չեմպիոն՝ Մեսրոպ Նիկոյանը և սամբոյի ՀՀ հավաքականների անդամներից՝ 9 մարզիկներ դարձել են մրցանակակիր: Հարկ է նշել, որ մեծահասակների ՀՀ հավաքականը նույնպես ունի մրցանակակիրներ:

Հաշվի առնելով այս բոլոր հանգամանքները, ինչպես նաև Հայաստանի սամբոյի ֆեդերացիայի ավանդույթները և զարգացման ուղիները՝ սամբոյի միջազգային ֆեդերացիայի կողմից առաջարկվել է Հայաստանի Հանրապետությունում անցկացնել սամբոյի դեռահասների, պատանիների ու երիտասարդների աշխարհի առաջնությունը:

Առաջնությանն ակնկալվում է 40 երկրներից շուրջ 650 մասնակիցների մասնակցություն:

Առաջնության անցկացումն իր կարևոր տեղն ունի մարզաձևի զարգացման և մասսայականացման գործում, ինչի արդյունքում Հայաստանի Հանրապետությունն էլ ավելի ճանաչելի կդառնա միջազգային մարզական հարթակներում՝ որպես առաջատար երկիր:

Միևնույն ժամանակ այն կնպաստի մշակույթային արժեքների և տուրիզմի զարգացմանը, այդ թվում՝ հյուրանոցային, մշակույթային կենտրոնների և մարզական կառույցների վերականգմանը՝ իր հերթին հետք թողնելով տնտեսության համընթաց զարգացմանը:

**Կարգավորման նպատակը և բնույթը.**

2022 թվականի հոկտեմբերի 13-17-ը Երևանում անցկացվելիք սամբոյի դեռահասների, պատանիների և երիտասարդների աշխարհի առաջնության կազմակպելու և անցկացնելու նպատակով անհրաժեշտություն է առաջացել **294,714․5** հազար դրամը ուղղել ՀՀ կրթության, գիտության, մշակույթի և սպորտի նախարարության «1041. Մեծ նվաճումների սպորտ» ծրագրի «11038. 2022 թ․ Երևանում կայանալիք սամբոյի դեռահասների, պատանիների և երիտասարդների աշխարհի առաջնության անցկացման ապահովում» միջոցառմանը։

Անհրաժեշտ **294,714․5**  հազար դրամը նախատեսվում է տրամադրել «1041. Մեծ նվաճումների սպորտ» ծրագրի «11038. 2022 թ․ Երևանում կայանալիք սամբոյի դեռահասների, պատանիների և երիտասարդների աշխարհի առաջնության անցկացման ապահովում» միջոցառմանը ՀՀ կրթության, գիտության, մշակույթի և սպորտի նախարարության 2022 թվականի ընդհանուր հատկացումների շրջանակներում՝ ՀՀ պահուստային ֆոնդի միջոցով վերաբաշխում կատարելու արդյունքում:

Նվազեցվող միջոցառումներն են՝

1111 «Բարձրագույն և հետբուհական մասնագիտական կրթության ծրագիր» ծրագրի՝

* 12004 «Բարձրագույն մասնագիտական կրթության գծով ուսանողական նպաստների տրամադրում» միջոցառումը կնվազեցվի 105000,0 հազար դրամով, նպաստառուների միջին թվաքանակի նվազման պատճառով։
* 12006 «Հետբուհական մասնագիտական կրթության գծով նպաստների տրամադրում գիտակրթական հաստատություններում» միջոցառումը կնվազեցվի 10000,0 հազար դրամով, նպաստառուների միջին թվաքանակի նվազման պատճառով,
* 12008 «Ուսումնական վարկերի տոկոսավճարների մասնակի փոխհատուցում» միջոցառումը կնվազեցվի 10000,0 հազար դրամով, ուսանողների միջին տարեկան թվի նվազման պատճառով։

1146 «Հանրակրթության ծրագիր» ծրագրի՝

* 11017 «Կրթական հաստատություններին ուսումնամեթոդական նյութերով ապահովում» միջոցառումը կնվազեցվի 108714,5 հազար դրամով, գնումների արդյունքում նախատեսվածից ցածր գների և անհրաժեշտության բացակայության պատճառով,
* 12001 «Փոխհատուցում ՀՀ հեռավոր, սահմանամերձ, լեռնային և բարձր լեռնային բնակավայրերի պետական հանրակրթական դպրոցների մանկավարժներին» միջոցառումը կնվազեցվի 47800,0 հազար դրամով, մարզպետարանների կողմից ներկայացված հայտերի համապատասխան։

Արդյունքում ձևավորվելու է «1041. Մեծ նվաճումների սպորտ» ծրագրի «11038. 2022 թ․ Երևանում կայանալիք սամբոյի դեռահասների, պատանիների և երիտասարդների աշխարհի առաջնության անցկացման ապահովում» նոր միջոցառումը։

Միաժամանակ, 2022 թվականի պետական բյուջեի վերոնշյալ միջոցառումներից առաջարկվող նվազեցումների արդյունքում տարվա ընթացքում ֆինանսական միջոցների վերականգնման անհրաժեշտություն չի առաջանա:

«1041. Մեծ նվաճումների սպորտ» ծրագրի «11038. 2022 թ․ Երևանում կայանալիք սամբոյի դեռահասների, պատանիների և երիտասարդների աշխարհի առաջնության անցկացման ապահովում» միջոցառմանը կիրականացնի «Հայաստանի սամբոյի ֆեդերացիա» ՀԿ-ն։ Միջոցառման ծախսերի նախահաշիվը և կանոնադրությունը կցվում են։ «Հայաստանի սամբոյի ֆեդերացիա» ՀԿ-ն սկսել է ծառայությունների գնման ընթացքը «Գնումների մասին» օրենքով սահմանված կարգով։

Ֆեդերացիան իր հաշվին կհոգա որոշ ծախսեր 30,950․0 հազար դրամի չափով։ Այդ ծախսերի նախահաշիվը նույնպես կցվում է։

**Նախագծի մշակման գործընթացում ներգրավված ինստիտուտները և անձինք.**

ՀՀ կրթության, գիտության, մշակույթի և սպորտի նախարարության մասնագետները:

**Իրավական ակտի կիրարկման դեպքում ակնկալվող արդյունքը.**

Հայաստանի Հանրապետության 2022 թվականի հոկտեմբերի 13-17-ը Երևանում անցկացվելիք սամբոյի դեռահասների, պատանիների ու երիտասարդների աշխարհի առաջնության անցկացումը կնպաստի սամբո մարզաձևի զարգացմանը, մասսայականցմանը, արդյունքների բարձրացմանը և մրցանակային տեղերի գրավմանը:

**Իրավական ակտի ընդունման կապակցությամբ պետական կամ տեղական ինքնակառավարման մարմնի բյուջեում եկամուտների և ծախսերի ավելացման կամ նվազեցման անհրաժեշտություն.**

«Հայաստանի Հանրապետության 2022 թվականի պետական բյուջեի մասին» օրենքում վերաբաշխում, Հայաստանի Հանրապետության կառավարության 2021 թվականի դեկտեմբերի 23-ի N 2121-Ն որոշման մեջ փոփոխություններ և լրացումներ կատարելու մասին Հայաստանի Հանրապետության կառավարության որոշման նախագծի ընդունումը ՀՀ պետական բյուջեի եկամուտներում և ծախսերում էական փոփոխություններ չի առաջացնի:

 **«Կապը ռազմավարական փաստաթղթերի հետ.Հայաստանի վերափոխման ռազմավարություն 2050, Կառավարության 2021-2026 թթ. Ծրագիր, ոլորտային և/կամ այլ ռազմավարություն»**

2021 թվականի օգոստոսի 18-ի «ՀՀ կառավարության ծրագրի մասին» ՀՀ կառավարության № 1363-Ա որոշում, 4.8 կետ:

* Կառավարությունը միջազգային մրցասպարեզում մարզական նվաճումներ գրանցելու համար խրախուսելու է մարզական բարձր արդյունքները և աջակցելու մարզական ֆեդերացիաների գործունեությանը։
* Հայաստանի Հանրապետության կառավարությունը աջակցելու է ․․․․Հայաստանի մարզական հեղինակության բարձրացմանն ուղղված միջազգային մարզական այլ միջոցառումներին Հայաստանի Հանրապետության մարզիկների մասնակցությանը։

**Իրավական ակտի ընդունման կապակցությամբ այլ նորմատիվ իրավական ակտերի ընդունման անհրաժեշտություն.**

1. Այլ իրավական ակտերում փոփոխությունների և/կամ լրացումների անհրաժեշտությունը.

Չի առաջացնում:

2. Միջազգային պայմանագրերով ստանձնած պարտավորությունների հետ համապատասխանությունը.

Համապատասխանում է:

**Այլ տեղեկություններ.**

 Չկան: